เมื่อประมาณต้นเดือนกุมภาพันธ์ 2561 ลูกสาวอายุ 4 ขวบ ถูกลูกหมาญาติข้างบ้านอายุ 2 เดือน ข่วนที่แขนเป็นแผลไม่ลึกมีเลือดออกนิดหนึ่ง ล้างสบู่ ล้างแผล ใส่ยาเบตาดีน หมายังไม่ได้ฉีดวัคซีน และผมไม่ได้พาลูกไปฉีดวัคซีนพิษสุนัขบ้า หลังจากนั้นประมาณ 2 สัปดาห์หมาถูกรถชนตาย ผมขอถามว่า ถ้าพาลูกไปฉีดวัคซีนตอนนี้ จะสามารถป้องกันโรคได้ไหม ที่ผมไม่ได้พาลูกไปฉีดวัคซีน เพราะเข้าใจว่า หมามีชีวิตอยู่ได้เกิน 14 วัน โดยไม่เป็นโรคพิษสุนัขบ้า
สวัสดีค่ะ หากนับตั้งแต่วันที่โดนลูกสุนัขข่วนจนถึงวันที่ลูกสุนัขถูกรถชนตาย ลูกสุนัขไม่ได้มีอาการผิดปกติอะไร ก็แสดงว่าลูกสุนัขไม่ได้เป็นโรคพิษสุนัขบ้าค่ะ จึงอาจไม่จำเป็นต้องไปฉีดวัคซีนพิษสุนัขบ้าค่ะอย่างไรก็ตาม หากไม่มั่นใจว่าลูกสุนัขมีอาการผิดปกติหรือไม่ และต้องการไปฉีดวัคซีนพิษสุนัขบ้า ก็ยังสามารถทำได้ เนื่องจากหากลูกสาวยังไม่ได้แสดงอาการของโรคพิษสุนัขบ้า การฉีดวัคซีนก็ยังสามารถป้องกันการเป็นโรคได้อยู่ค่ะ